Halfeindstryd: het die Lions ŉ kans ná Saterdag?Franco Mostert, ysterslot van die Lions,stamp vir Jaco Reinach af. (Foto GB Jordaan) Só sal die Lions nie die Superrugbyreeks wen nie. Ja, die Lions is weer deur. Hulle is die tweede jaar Suid-Afrika se suksesvolste span, speel weer tuis in die halfeindronde en dra die vaandel vir die res van die land. Dis iets waarop die ander spanne hulle nie kan roem nie, al het dit nie vir die Lions volgens die draaiboek teen die Sharks verloop nie. Volgende Saterdag op Ellispark wag die Hurricanes op Jaco Kriel-hulle nadat die Lions Saterdag op Ellispark met 23-21 in die kwarteindronde teen die Sharks deurgeskraap het. Die Hurricanes het reeds Vrydag in Canberra die Brumbies met 35-16 geklop en het die afgelope twee dae in Sydney deurgebring. Hulle het nie terug na Wellington gereis nie, in afwagting op die Ellispark-uitslag, en vlieg nou so gou as moontlik na Johannesburg (ŉ vlug van 14 uur). Dis beslis nie ideaal nie, maar dis iets waaraan die oorsese spanne al gewoond geraak het. ♦ In die ander halfeindstryd kom die Crusaders in Christchurch teen die Chiefs te staan, wat die Stormers met 17-11 op Nuweland geklop het. Die Crusaders het die Highlanders met 17-0 in uiters ongure toestande in Christchurch geklop en die beste van al die spanne vertoon. Toe die Hurricanes die Lions verlede jaar op Ellispark (en in die eindstryd in Wellington) geklop het, het hulle die Lions se skakelpaar onder druk geplaas. Saterdag het die Sharks dit óók gedoen, en reggekry. Wanneer Elton Jantjies die dag die kluts kwyt is, is daar net een pad: afdraande. Sy skopwerk pale toe ly daaronder en sy taktiese opsomming het veel te wense oorgelaat. Iets het gehaper. Het hy dalk ŉ besering opgedoen; of was hy siekerig en hoekom is hy afgehaal? Dan het die Lions ook op die treinspoor gespeel deur Faf de Klerk as plaasvervanger-losskakel op te stuur. Ja, daar was nie ander plaasvervangers beskikbaar nie, want Rohan Janse van Rensburg was reeds op en die heelagter/vleuel Sylvan Mahuza was die enigste ander keuse. Ellispark was Saterdag nie ’n plek vir sissies nie (Foto: GB Jordaan) Ross Cronjé was ook merendeels net ŉ skakel. Waar was sy vlymskerp breekslae en sy vermoë om die bal voor die voorspelers te hou? Dan besef ŉ mens ook die waarde van die beseerde kaptein Warren Whiteley, wat steeds langs die kantlyn is. Hy bring kalmte, neem meestal die regte besluite en gee die Lions ŉ bykomende lynstaankeuse, veral soos toe Franco Mostert met ŉ geelkaart afgestuur is. Die Sharks het byna die “onmoontlike” vermag om op Ellispark te wen. Dit was vir hulle soos ŉ eindstryd en ek weet nie of hulle veel verder sou gevorder het nie. Maar daar is hoop, baie om op te bou. ♦ En die Stormers? Baie beter as verlede jaar, maar daar is nog ŉ lang paadjie om te loop. Hulle was aan die begin van die reeks kookwater, maar kon net 70 kilometer van die Comrades suksesvol aflê. Die Chiefs is Nieu-Seeland se derde beste span en nie die alleen-maatstaf waaraan jy jou wil meet nie.